बिहार के अररिया जिला में जोकीहाट विधानसभा क्षेत्र खाती भईल उपचुनाव में राजद के हाथे शर्मनाक हार के सामना करेवाली जदयू ए नतीजा खाती केंद्र सरकार के नीति के जिम्मेदार ठहरवलस।
चुनाव के नतीजा अईला के बाद हार के कबूल करत जदयू नेता केसी त्यागी कहले कि तेल कि बढ़त दाम के चलते देशभर के लोग में गुस्सा बा अवुरी आज के एही के चलते अयीसन नतीजा आइल बा।
तेल के बढ़त दाम के तुरंत कम करे के मांग करत जदयू नेता केसी त्यागी कहले कि आज जवन चुनावी नतीजा आईल बा ओकरा खाती तेल बढ़त कीमत जिम्मेदार बिया अवुरी केंद्र सरकार एकरा के तुरंत वापस लेवे। उ कहले कि उपचुनाव के नतीजा एनडीए खाती चिंता के विषय बा।
भाजपा प सहयोगी दल के अनदेखी करे के आरोप लगावत त्यागी कहले कि एनडीए में सहयोगी दल के कवनो महत्व नईखे अवुरी सभ सहयोगी अलग-थलग महसूस करतारे। त्यागी कहले कि भाजपा के एही व्यवहार के चलते आज चंद्रबाबू नायडू एनडीए में नईखन अवुरी शिवसेना तक भाजपा के खिलाफ चुनाव लड़तिया।
त्यागी कहले कि पंजाब में अकाली दल नाराज़ बिया त हरियाणा में इंडियन नेशनल लोकदल साथ छोड़ चुकल बिया। जम्मू-कश्मीर में महबूबा मुफ्ती के पीडीपी नाराज़ बिया।
जोकीहाट के नतीजा प जदयू नेता कहले कि भाजपा अवुरी जदयू के एक संगे चुनाव लड़ला के बावजूद अयीसन नतीजा खतरा के घंटी बाटे। उ कहले कि 2019 के लोकसभा चुनाव से पहिले एनडीए के ढांचा के ठीक करे के होई ना त बहुत भारी नुकसान हो सकता।
बिहार उपचुनाव के नतीजा के राजद के जीत माने से इनकार करत त्यागी कहले कि जोकीहाट के जीत राजद के जीत ना ह। इ सीट पहिलहू तस्लीमुद्दीन के परिवार लगे रहे अवुरी अजूओ उनुकर बेटा जीतल बाड़े। फर्क अतने बा कि पहिले उ लोग जदयू के टिकट प चुनाव लड़त रहले, अबकी बेर पार्टी बदल लेले बाड़े।
ओने नेता प्रतिपक्ष तेजस्वी यादव जोकीहाट उपचुनाव के नतीजा के जनता के जीत करार देले। तेजस्वी कहले, “आज के जीत अवसरवाद प लालूवाद के जीत बिया।” राजद सुप्रीमो लालू प्रसाद यादव के ‘विचार’ बतावत तेजस्वी कहले कि “लालू एगो विचार हवे, विज्ञान हवे, जेकरा के समझे खाती नीतीश कुमार के बहुत जन्म लेवे के पड़ी।” उ कहले कि आज जनशक्ति के सोझा धनशक्ति हार गइल बिया।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva